โครงการในอนาคต

สำหรับแนวโน้มเศรษฐกิจไทยในปี 2551 นั้น คาดว่าจะขยายตัวได้ใกล้เคียงกับในช่วงปลายปี 2550
เนื่องจากยังคงเผชิญกับสถานการณ์ความไม่แน่นอนในเรื่องของความชัดเจนทางด้านเสถียรภาพทางการเมืองหลังการเลือกตั้ง
และนโยบายของรัฐบาลชุดใหม่หลังการเลือกตั้ง
ซึ่งคาดว่าภาวะการก่อสร้างในภาคอุตสาหกรรมยังคงต้องรอดูความชัดเจนในเรื่องดังกล่าวก่อนที่จะทำการตัดสินใจ
และอาจส่งผลกระทบต่อการขยายตัวของการลงทุนทั้งปี 2551 เป้าหมายของบริษัทฯในปีหน้า
หากการเมืองนิ่ง คาดว่าผลประกอบการของบริษัทฯจะโตมากกว่า 10%
ขณะที่อุตสาหกรรมเซรามิครวมน่าจะขยายตัวประมาณ 10% เพราะบริษัทฯมีต้นทุนการผลิตต่ำ
มีตลาดที่แน่นอน และสามารถกระตุ้นตลาดได้ โดยไม่มีต้นทุนการตลาดมากนัก
เนื่องจากบริษัทฯมีตลาดนัดเป็นหน้าร้านอยู่เกือบ 200 สาขาทั่วประเทศ
แม้ปัจจัยเรื่องราคาน้ำมันเป็นสิ่งที่กดดันบริษัทฯมากที่สุด เพราะต้นทุนน้ำมันคิดเป็น 10%
ของราคาขาย ซึ่งบริษัทฯจะต้องแบกรับภาระต้นทุนน้ำมันต่อไป
เนื่องจากไม่สามารถปรับราคาขายให้สอดรับกับต้นทุนน้ำมันได้ในช่วงที่กำลังซื้อยังหดตัวอยู่
แต่บริษัทฯมีแผนเร่งลดต้นทุนการผลิตอย่างต่อเนื่อง เพื่อขยายความสามารถในการทำกำไร
และชดเชยความเสี่ยงจากต้นทุนราคาน้ำมัน ซึ่งจะไม่ส่งผลกระทบกับผลประกอบการมากนัก
โดยบริษัทฯจะลดอัตราการสูญเสียจากการผลิตให้เหลือ 0.8%
จากปัจจุบันที่อัตราการสูญเสียจากการผลิตอยู่ที่ประมาณ 2% ซึ่งจะทำให้ กำไรขั้นต้นเพิ่มขึ้นอีกร้อยละ
1 นอกจากการลดอัตราการสูญเสียจากการผลิตแล้ว
บริษัทฯจะลดต้นทุนโดยการบริหารระบบคลังให้ดีขึ้น รวมทั้งเลือกใช้วัตถุดิบที่ดีและราคาถูก

อีกหนึ่งเป้าหมายที่บริษัทฯจะมุ่งไปในปีหน้า คือ การเพิ่มผลตอบแทนให้กับผู้ถือหุ้น
เนื่องจากยังไม่มีแผนลงทุนเพิ่มในระยะ 2 ปีข้างหน้า
เพราะบริษัทฯได้ลงทุนขยายกำลังการผลิตและลงทุนสร้างจุดขายไปมากแล้วในปีที่ผ่านมา
จึงมีแผนชำระคืนเงินกู้เพื่อลดภาระดอกเบี้ย และจ่ายเงินปันผลให้กับผู้ถือหุ้นอย่างต่อเนื่อง โดยปี
2550 บริษัทฯได้จ่ายเงินปันผลให้กับผู้ถือหุ้นไปแล้ว 3 ครั้ง รวมเป็นเงินปันผล 0.76 บาทต่อหุ้น
และชำระคืนหนี้เงินกู้ระยะสั้นไปแล้วประมาณ 530 ล้านบาท จนเหลือหนี้เงินกู้ 1,100 ล้านบาท
หรือคิดเป็นสัดส่วนหนี้สินต่อทุน 0.8 เท่า สำหรับปี 2551
บริษัทฯตั้งเป้าหมายที่จะลดหนี้เงินกู้อย่างต่อเนื่อง เพื่อให้สัดส่วนหนี้สินต่อทุนอยู่ที่ระดับ 0.6-0.8
เท่า หรือให้ยอดหนี้เงินกู้ลดเหลือประมาณ 800 ล้านบาท
จากนั้นจะพิจารณาเพิ่มอัตราการจ่ายเงินปันผลให้กับผู้ถือหุ้นเพิ่มจากร้อยละ 70 เป็นร้อยละ 80
ของกำไรสุทธิ โดยคาดว่าจะได้เห็นการเปลี่ยนนโยบายการจ่ายเงินปันผลภายในครึ่งแรกของปี
2551

ปัจจุบันบริษัทและบริษัทย่อยมีกำลังการผลิตรวมทั้งสิ้น 4 ล้านตารางเมตร/เดือน
ในปีที่ผ่านมามีอัตราการใช้กำลังการผลิตร้อยละ 80 หากมีอัตราการใช้กำลังการผลิตถึงร้อยละ 90
จึงจะพิจารณาการลงทุนเพื่อขยายกำลังการผลิตอีกครั้ง
โดยเบื้องต้นคาดว่าจะใช้เงินลงทุนเฉพาะค่าเครื่องจักรเพียง 200 ล้านบาท
ซึ่งจะเพิ่มกำลังการผลิตได้ 5 แสนตารางเมตรต่อเดือน

เป้าหมายหลักของบริษัทฯ คือความเป็นหนึ่งในธุรกิจกระเบื้องเซรามิค
การที่จะรักษาความเป็นหนึ่งให้ได้ตลอดคือต้องมีสัดส่วนการตลาดให้มากสุดและต้องมีกำไรสูงสุดด้วย
ดังนั้นบริษัทจึงมุ่งปรับปรุงประสิทธิภาพการผลิตมาตลอดและจะดำเนินการต่อเนื่อง
รวมทั้งการวิจัยและพัฒนาวัตถุดิบทดแทนเพื่อให้ต้นทุนถูกลง
นอดจากนี้บริษัทยังตระหนักถึงการมีส่วนร่วมในการรักษาสิ่งแวดล้อมและลดสภาวะโลกร้อน
ด้วยการจัดทำโครงการลดการใช้พลังงานไฟฟ้า
การนำของเสียจากกระบวนการผลิตมาใช้ให้เกิดประโยชน์ ซึ่งนอกจากจะช่วยลดมลภาวะและรักษา

สิ่งแวดล้อมแล้ว ยังมีผลทำให้ลดของเสียจากระบวนการผลิตได้ด้วย

สำหรับแผนงานในปี 2551 บริษัทฯคาดว่าเมื่อเศรษฐกิจเริ่มฟื้นตัวในปีนี้
บริษัทจะได้รับประโยชน์เต็มที่จากการขยายกำลังการผลิต และการเพิ่ม Outlet
ที่ค่อนข้างมากในปีที่ผ่านมา เนื่องจากบริษัทมีข้อได้เปรียบผู้ผลิตรายอื่น
ไม่ว่าจะเป็นส่วนแบ่งการตลาดที่มากกว่า การเพิ่มประสิทธิภาพการผลิตอย่างต่อเนื่องจนมีต้นทุนต่ำสุด
และมี Outlet กระจายอยู่มากทั่วประเทศ
รวมทั้งโครงสร้างทางการเงินที่แข็งแกร่งคาดว่าจะทะยอยใช้คืนหนี้สินได้มากขึ้น
ทำให้ดอกเบี้ยจ่ายลดลง บริษัทคาดว่ายอดขายในปี 2551จะเพิ่มขึ้นประมาณร้อยละ 15
มากกว่ายอดขายรวมของอุตสาหกรรมที่คาดว่าจะเพิ่มจากปีก่อนประมาณร้อยละ 10
และตั้งเป้าหมายกำไรสุทธิจะเพิ่มมากกว่าร้อยละ 10 จากปีก่อน